SAKP verwerp Bell Pottinger se verskoningDie Suid-Afrikaanse Kommuniste Party (SAKP) het ook sy stem gevoeg by diegene wat die Britse beeldpoetser- en skakelmaatskappy Bell Pottinger se verskoning verwerp en het beslissende aanspreeklikheid deur die agentskap versoek. “Bell Pottinger, ŉ imperialistiese propogandamaatskappy gebaseer in Engeland, skuld die SAKP ŉ direkte verskoning en moet beslissend aanspreeklik gehou word vir sy medepligtigheid met die Guptas,” het Alex Mashilo, woordvoerder van die SAKP, gesê. “Die SAKP was een van die eerste organisasies in Suid-Afrika wat die Gupta-gehuurde imperialistiese propogandamaatskappy ontbloot het en sy betrokkenheid om rassespanning in die land aan te hits en ons nasie te verdeel. “Die verdeling wou aandag aftrek van die parasitiese, openlike gryp-en-spaander kapitalistiese welvaartverrykingsregime wat met die Guptas gepaard gaan, hul netwerke van begunstiging en valsnuusmasjinerie. Hierdie agenda het die kapasiteit van ons staatsbeheerde ondernemings verswak om die mense te dien. Daar was enorme plundery deur twyfelagtige tenders en ander bedenklike aktiwiteite wat strategiese dissipline in ons staatsondernemings en in ons regering verwoes het,” het Mashilo gesê. Die SAKP was die eerste organisasie wat dokumentêre bewyse gepubliseer het. “Bell Pottinger, in samewerking met die Guptas en verskeie individue en groepe wat deel gevorm het van hul politieke huursoldate, het die waarheid weerlê. Nou voer hulle aan hulle vra om verskoning, maar hulle het nog niks gesê oor die geld wat hulle bekom het deur hul samewerking met die Guptas nie. “Die SAKP verwerp Bell Pottinger se sogenaamde verskoning as skynheilig en van min belang. Die propogandamaatskappy moet rekenskap doen vir die skade wat hulle ons land berokken het. “Die SAKP benadruk sy versoek vir onmiddellike kriminele ondersoek van vervolgbare oortredings wat aan die lig gekom het deur Gupta-e-posse en dat ŉ onafhanklike geregtelike kommissie van ondersoek van stapel gestuur moet word oor staatskaping. Die openbare beskermer se regstellende aksie wat in die staatskapingsverslag opgeneem is, is baie duidelik. Die optrede van die Guptas moet die basis vorm van die ondersoek oor die groter feonomeen van korporatiewe staatskaping,” het Mashilo gesê.